**Telki Község**

**Polgármestere**

**Előterjesztés**

**Telki Község Helyi Építési Szabályzat módosítása**

**– véleményezési eljárás lezárása -**

**Az előterjesztés mellékletei:** 1 db

**Az előterjesztést tárgyalja**: -----

**Az előterjesztés elfogadása**: egyszerű többségű szavazatot igényel.

Telki Község jelenleg hatályos Helyi Építési Szabályzatáról és Szabályozási tervéről szóló 15/2016 (XII.13) önkormányzati rendelet hatályos.

Jelen módosítás elsődleges célja Telki Község Helyi Építési Szabályzatáról és Szabályozási tervéről szóló 15/2016 (XII.13) önkormányzati rendelet (HÉSZ) és a Telki Község Önkormányzat Képviselő-testületének 16/2017 (X.31) önkormányzati rendeletével jóváhagyott Településképi Rendelet (TKR) összhangjának megteremtése, vagyis a településképi követelmények törlése a HÉSZ-ből, tekintettel arra, hogy azok a TKR hatálybalépéstől számítva a HÉSZ-ben nem alkalmazhatók.

Fentieken túl jelen módosító anyagban olyan – az állami főépítészi eljárás keretében módosítható – egyéb változtatások is szerepelnek, amelyek korábban felmerült hibajavításokra vonatkoznak (pl. jellemzően elírások egyes hivatkozásoknál), illetve közösségi fejlesztési célok megvalósítása érdekében szükségesek az alábbiak szerint

Telki község Önkormányzata megbízása alapján a Kasib Mérnöki Iroda Kft. elkészítette a helyi építési szabályzat szükséges módosítását, melynek véleményeztetése megtörtént.

Az elfogadást megelőzően, az állami főépítész végső szakmai véleményének megkérése előtt a képviselő-testületnek a véleményezési eljárást lezáró, a partnerségi egyeztetést lezáró döntést szükséges hoznia.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet (továbbiakban: Korm.rend.) 32. § (6a) bekezdés a) és e) pontja alapján a településrendezési eszközök ezen módosítása állami főépítészi eljárás keretében végezhető, így a tervezett módosítás a Korm.rend. 42/A. § szerinti állami főépítészi eljárással került lefolytatásra.

A helyi építési szabályzat tervezett módosítása tekintetében a partnerségi egyeztetés lefolytatásra került: a tervezetről és a véleményezés lehetőségéről hirdetményben tájékoztatásra került a lakosság, a tervezet közzétételre került az önkormányzat honlapján, és elérhető volt az önkormányzati hivatalban.

A Korm. rend.39. § (2) bekezdése szerint a véleményezést követően a beérkezett véleményeket ismertetni kell a képviselő-testülettel, amelyek elfogadásáról vagy el nem fogadásáról a képviselő- testület dönt. A képviselő-testületnek a vélemény, észrevétel el nem fogadása esetén a döntését indokolnia kell.

A lakosság és partnerek részéről tervezettel kapcsolatban észrevétel nem érkezett. A partnerségi egyeztetés a döntés dokumentálásával, közzétételével lezárul.

A véleményezési szakasz lezárását követően a polgármester elektronikus úton záró szakmai véleményt kér az állami főépítész hatáskörében eljáró megyei kormányhivatalhoz benyújtott kérelemmel.

A kérelemhez mellékelni kell: a partnerségi egyeztetést lezáró döntést, a településrendezési eszközök tervezetét és a tervezett módosítás rövid összefoglaló indoklását és az alátámasztó javaslatot.

Az állami főépítész hatáskörében eljáró megyei kormányhivatal záró szakmai véleményét 15 napon belül megküldi a polgármesternek a településrendezési eszköz elfogadásához.

Telki, 2018. január 3.

Deltai Károly

polgármester

**Határozati javaslat**

**Telki község Önkormányzat**

**Képviselő-testülete**

**/2018. (I. .) Öh. számú**

 **Határozata**

**Telki Község Helyi Építési Szabályzat módosítása**

**– véleményezési eljárás lezárása -**

Telki Község Önkormányzatának Képviselő-testülete megállapítja, hogy a Telki Község Helyi Építési Szabályzat módosítása keretében -a településfejlesztéssel, településrendezési és településképi feladataival összegfüggő partnerségi egyeztetés szabályairól szóló 10/2017.(V.02.) Ör.rendelet szerint lezajlott - partnerségi véleményezés során a tervezettel kapcsolatban a Partnerektől észrevétel nem érkezett. A képviselő-testület a településrendezési eszközök módosításának (a Helyi Építési Szabályzat módosításának) véleményezési szakaszát lezárja.

A képviselő-testület megbízza a Polgármestert, hogy a Helyi Építési Szabályzat módosításának tervezetét küldje meg a Pest Megyei Kormányhivatal részére, és a módosítás elfogadásához kérje meg az állami főépítész végső szakmai véleményét.

Felelős: Polgármester

Határidő: azonnal